રાજકારણ પણ અજીબ છે. ટેકનોલોજી બદલાય છે તેમ દુનિયા બદલાય છે. રાજકારણ પણ બદલાયું છે. ભારતીય રાજનીતિમાં જ્યારથી નરેન્દ્ર મોદીનો જન્મ થયો છે ત્યારથી કોંગ્રેસના માથે મુસિબતના પહાડ તૂટી પડ્યાં છે. કોંગ્રેસે જ્યાં વિક્રમ સર્જ્યા હતા ત્યાં આજે ભાજપ તેના વિક્રમો તોડી રહ્યું છે. 2001માં ગુજરાતમાંથી શરૂ થયેલો નરેન્દ્ર મોદીનો કરિશ્મા 2018માં પણ જળવાઇ રહ્યો છે. 17 વર્ષના શાસને 70 વર્ષના શાસનને ડોલાવી દીધું છે. મોદી ગુજરાતના મુખ્યમંત્રી હતા ત્યારે પણ કોંગ્રેસની યુપીએ સરકારની નજર મોદીના ભાષણોમાં સ્થિર થયેલી હતી. કેન્દ્રની સંસ્થાઓને મોદીને ગુજરાતમાં રોકવા માટેના ધમપછાડા કરવામાં આવ્યા છતાં મોદીનો વિજયરથ આગળ વધતો રહ્યો છે. કોંગ્રેસે હજી 2019ની લોકસભાની ચૂંટણીની તૈયારી શરૂ કરી નથી ત્યાં તો નરેન્દ્ર મોદી અને અમિત શાહે 2024ની ચૂંટણીની તૈયારીઓ શરૂ કરી દીધી છે. આ બન્ને નેતાઓ તેમના પ્રવચનોમાં 2024ના ડેવલપમેન્ટની વાતો કરી રહ્યાં છે. ગુજરાત કોગ્રેસના એક સિનિયર નેતાએ સાચુ જ કહ્યું છે કે-- અમારી કોંગ્રેસની સોચ થી મોદીની સોચ પાંચ વર્ષ આગળ છે. કોંગ્રેસમાં વડાપ્રધાન પદના ઉમેદવાર નક્કી ન હતા ત્યારે નરેન્દ્ર મોદીએ ગુજરાતમાં બેઠાં બેઠાં 2009માં લોકસભાની ચૂંટણીની તૈયારી શરૂ કરી દીધી હતી.